נקבע מותו של בן השמונה משכונת בית חנינא בירושלים, שנמצא הבוקר (שבת) במצב קשה בבור מים. כוחות ההצלה שאבו במהלך הלילה את המים מהבור הגדול שנמצא סמוך לביתו של הילד קייס אבו רמילה, ומצאו אותו בתחתית. הוא פונה לבית החולים הדסה הר הצופים, שם קבעו הרופאים את מותו.

עברו לתצוגת גלריה קייס עבד אבו רמילה

סגן טפסר אלי אדרי מכוחות הכיבוי וההצלה, שפיקד על פעולות החילוץ בשטח, אמר כי "לאחר הצלבות נתונים הדיווח היה שכנראה מיקומו בבור ניקוז של מי גשמים". הוא סיפר, "מיד התחלנו בפעולות סריקה של הגדה ובתוך המאגר, ובמקביל הפעלנו משאבות ייעודיות על מנת לשאוב את המאגר. החילוץ התבצע תחת תנאים קשים של קור, בוץ ומים עכורים ונמשך מספר שעות. בשעות הבוקר סמוך לשעה 7:40 לוחמי האש המחלצים איתרו את הילד בקרקעית, כשלצערנו הוא ללא רוח חיים".

עברו לתצוגת גלריה החיפושים אחר אבו רמילה בירושלים, אתמול צילום: אמיל סלמן

משפחתו של אבו רמילה דיווחה שהוא יצא למכולת בשעה ארבע אחר הצהריים אתמול, ומאז נעלמו עקבותיו - כך אמרה המשטרה. המשפחה טענה בתחילה שהוא נחטף, והציגה סרטון שבו נראה לכאורה הולך לצד אדם מבוגר. בהמשך, טען אביו עבד אל-חמיד אבו רמילה שלא מדובר בבנו. קרוב משפחה של הילד, מוחמד אבו רמילה, אמר כי אין סכסוכים בתוך המשפחה והיא אינה מסוכסכת עם איש.

מאות בני אדם שהשתתפו בחיפושים אחריו צעדו אתמול מבית חנינא לשכונת נווה יעקב. לפי הסהר האדום, 12 פלסטינים נפצעו בעימותים שפרצו בין כוחות המשטרה לתושבי האזור. מהמשטרה נמסר כי עשרות תושבים יידו אבנים לעבר השוטרים, וכי שלושה אנשים נעצרו.